[{"text_idx": "#000000", "text": "blogs in auxilinguas colectata per robot"}, {"text_idx": "#000003", "text": "EU financos studon pri Esperanto"}, {"text_idx": "#000004", "text": "C\u0302u vere studoj de Esperanto faciligas lernadon de aliaj lingvoj? Tion esploros nova projekto kun la nomo \u201cLingva Akcelilo\u201d, kiun financas Eu\u0306ropa Unio."}, {"text_idx": "#000005", "text": "La kroata nacia agentejo de la EU-fondaj\u0302o Erasmus+ decidis subteni per proksimume 250.000 eu\u0306roj la projekton Lingva Akcelilo, en kiu kunlaboros nau\u0306 partneroj el Slovenio, Slovakio, Kroatio, Bulgario, Germanio kaj Danio. Inter la partneroj estas du universitatoj kaj kvar lernejoj."}, {"text_idx": "#000006", "text": "Lau\u0306 informoj de Zlatko Tis\u030cljar, unu el la c\u0302efaj motoroj de la iniciato, la projekto estos realigata ekde novembro 2017 kaj dau\u0306ros g\u0302is decembro 2019. G\u0302ia c\u0302efa partnero estas la kroatia eldonejo Izvori, kiu jam eldonis kelkdek Esperanto-librojn. Partoprenos ankau\u0306 Inter-kulturo en Slovenio kun sia sperto pri la Zagreba metodo instrui Esperanton kaj la organizaj\u0302o E@I."}, {"text_idx": "#000007", "text": "\u2013 Temas pri projekto kiu kreos instrurimedojn (didaktikaj\u0302ojn) por instruistoj kiuj gvidos en lernejoj kurson Lingva Akcelilo, kiu poste esence plirapidigos la lernadon de dua au\u0306 tria fremdlingvo. La projekto antau\u0306vidas kurson por infanoj 7-8-jaraj kiuj scias skribi kaj legi, sed nenion pri lingvaj reguloj kaj gramatiko, klarigas Zlatko Tis\u030cljar."}, {"text_idx": "#000009", "text": "La celo de la projekto estas ellabori instrumetodon, kiu tra tre baza Esperanto helpos infanojn ekhavi komprenon pri la elementaj strukturoj de lingvoj. Samtempe la infanoj efektive ekparolu kaj ekuzu Esperanton sur minimuma nivelo, por povi komuniki kun lernantoj en aliaj landoj."}, {"text_idx": "#000010", "text": "La metodo uzos nur 250 radikojn, kiuj lau\u0306 Zlatko Tis\u030cljar sufic\u0302as por kompreni 90 procentojn el ordinaraj tekstoj. Tian minimuman Esperanton lau\u0306plane lernos infanoj en la 2-a au\u0306 3-a klaso de elementa lernejo."}, {"text_idx": "#000011", "text": "Por la instruado oni lau\u0306plane uzos la unuajn ses lecionojn en jam ekzistanta retejo, kiu sekvas la Zagreban metodon. La unua eksperimento okazos en kvar elementaj lernejoj, kie grupo da infanoj dum du monatoj trairos la unuajn du lecionojn."}, {"text_idx": "#000012", "text": "Simila projekto estis proponita al la kroatia nacia agentejo jam pli frue, sed tiufoje g\u0302i estis malaprobita, rakontas Zlatko Tis\u030cljar."}, {"text_idx": "#000013", "text": "\u2013 Baze de mia laboro pri kurso bazita je plej ofte uzataj morfemoj la projekton finformulis profesie por la konkurso Maja Tis\u030cljar kaj Maja Cimerman. G\u0302i estis transdonita al la kroata nacia agentejo de Erasmus+ en 2015, sed estis malaprobita. Poste oni plibonigis g\u0302in, kaj g\u0302i estis refoje transdonita kaj aprobita, pro bona kvalito kaj bone difinitaj celoj kongruaj kun eu\u0306ropaj edukceloj."}, {"text_idx": "#000014", "text": "Lau\u0306 la espero de Zlatko Tis\u030cljar, la eksperimento montros, ke la fremda lingvo kiun la infanoj ekstudos en la 3-a klaso de la elementa lernejo tiam montrig\u0302os je 30 procentoj pli rapide lernebla."}, {"text_idx": "#000015", "text": "\u2013 Nun ni devas realigi c\u0302ion kio estas antau\u0306vidita en la nuna projekto. Temas pri metodaro kaj instrukciaro, kiu ebligas ke la kurson Lingva Akcelilo povos gvidi iu ajn nekonanto de Esperanto post nur kelktaga seminario. La eksperimentaj 2-monataj kursoj pri la unua triono de la kurso devas testi kiom tiu scio jam influas al infana kompreno de bazaj lingvaj reguloj."}, {"text_idx": "#000016", "text": "La nun aprobita projekto okazos inter novembro 2017 kaj decembro 2019. Poste eblos fari pli ampleksan projekton en dek au\u0306 pli da eu\u0306ropaj lernejoj, se la dau\u0306rigo same ricevos subtenon de la fondaj\u0302o Erasmus+, planas Zlatko Tis\u030cljar."}, {"text_idx": "#000018", "text": "\u2013 Publika atento g\u0302is nun ne estis, c\u0302ar ni mem ne volis reklami la aferon. Ni ne s\u0302atus ke la esperantistoj tro substreku la esperantistajn celojn. Ja oni aprobis monon por antau\u0306enigi la lernejajn celojn, ne por enkonduki Esperanton en la lernejojn, kvankam tio estas kroma efiko."}, {"text_idx": "#000025", "text": "Same kiel pri la nombro de esperantistoj en la tuta mondo, ankau\u0306 pri la kvanto de parolantoj en C\u0302inio cirkulas plej fantaziaj ciferoj. Post iom da sondado Liu Xiaozhe tamen konkludas, ke vers\u0302ajne nur kelkcent homoj en C\u0302inio, kaj preskau\u0306 certe ne pli ol mil, efektive scipovas paroli Esperanton."}, {"text_idx": "#000026", "text": "En la artikolo Esperanto en C\u0302inio, mi skribis, ke nun en C\u0302inio lau\u0306 mia takso estas malpli ol mil homoj, kiuj povas paroli Esperanton en diversaj niveloj. Oni demandis min, de kie venis tiu nombro."}, {"text_idx": "#000027", "text": "Mankas en Esperantujo firmaj organizoj, kiuj povus ekzakte enketi datenojn pri Esperanto. Oni ankau\u0306 malfacile difinas, kio estas \u201cscipovi paroli\u201d iun lingvon. Sed taksi numerojn de Esperanto-parolantoj en C\u0302inio ne estas tiel malfacile kiel oni imagas."}, {"text_idx": "#000028", "text": "Antau\u0306 c\u0302io bonvole rimarku, ke mi ne uzas la vorton esperantisto, pri kiu oni ofte disputas. Mi uzas la esprimon parolanto de esperanto, kiu pli klare karakterizas homojn, kiuj parolas Esperanton. Do tio simpligas la aferon."}, {"text_idx": "#000029", "text": "En C\u0302inio estas malmultaj parolantoj de Esperanto, kion mi povas konstati per miaj renkontig\u0302oj kun lernantoj kaj subtenantoj de Esperanto, dum mia vojag\u0302o en diversaj provincoj. En iuj urboj, kvankam la mezuro de la Esperanta movado estas granda, tamen plejparto de la partoprenantoj estas nur subtenantoj de la ideo de Esperanto, sed ne parolantoj de tiu lingvo."}, {"text_idx": "#000031", "text": "Pro la malmulteco de parolantoj de Esperanto, en la sama urbo kaj ec\u0302 en la sama provinco, preskau\u0306 c\u0302iuj parolantoj konas unu la alian. Nome, se iu kapablas paroli Esperante, certe li scias, kiuj aliaj en la loko povas paroli tiun lingvon, kaj certe li estas konata de aliaj parolantoj."}, {"text_idx": "#000033", "text": "Unue mi mem respondas pri la nombroj de niaj urbo kaj provinco: En nia urbo Urumqi (la c\u0302efurbo de la provinco) estas 3,5 milionoj da log\u0302antoj, el kiuj estas 3 parolantoj de Esperanto. En nia regiono (provinco) Xinjiang estas 23 milionoj da log\u0302antoj, inter kiuj estas c\u0302irkau\u0306 5 parolantoj de Esperanto."}, {"text_idx": "#000036", "text": "Sinjoro Zhou Qi diris, ke en la urbo Chengdu (la c\u0302efurbo de la provinco) estas c\u0302irkau\u0306 14,3 milionoj da log\u0302antoj, en la provinco Sichuan estas 82 milionoj da log\u0302antoj. La 20 parolantoj en la provinco c\u0302iuj estas en la urbo Chengdu."}, {"text_idx": "#000038", "text": "En urbego, kies log\u0302antaro superas 6 milionojn, la demandito rifuzis respondi la demandon, eble pro honto pri la nombro, murmurante, ke tia enketo estas sensignifa. Kaj dum mia enketo, ankau\u0306 aliaj kelkaj subtenantoj de Esperanto esprimis similan opinion."}, {"text_idx": "#000040", "text": "C\u0302ar la nombroj de la provinco jam inkluzivas tiun de la provinca c\u0302efurbo, tial mi kalkulas nur lau\u0306 la nombroj de la provincoj. Nun en C\u0302inio estas 34 provincoj au\u0306 samrangaj administraj regionoj kun 1406 milionoj da log\u0302antoj. Do lau\u0306 la proporcio de Esperantaj parolantoj en provinco, la nombro en la tuta C\u0302inio estas c\u0302irkau\u0306 300 homoj."}, {"text_idx": "#000041", "text": "Eble iuj opinias, ke la statistikantoj forgesis kelkajn parolantojn. Do ni duobligu la numerojn, kaj la rezulto estas 600 homoj. Se fidelaj samideanoj opinias, ke tiu numero damag\u0302as ilian senton, ni triobligu la nombron, sed la rezulto dau\u0306re malsuperas la nombron 1000!"}, {"text_idx": "#000042", "text": "Mi diskutis tiun temon kun esperanta veterano. Lia respondo estas pli malesperiga: Estas malpli ol 100 c\u0302inoj, kiuj bone parolas Esperanton! Mi pensas, ke eble li jug\u0302as c\u0302inajn parolantojn lau\u0306 sia lingva perfekteco."}, {"text_idx": "#000043", "text": "Estas imageble, ke multaj subtenantoj de Esperanto abomenas min pro tiu malesperiga nombro. Do kial mi faras tion? Mi ne estas malamiko de Esperanto. Mi eklernis Esperanton antau\u0306 35 jaroj, kiam mi estis 16-jara. Mi ne povas diri, kiam mi esperantistig\u0302is, c\u0302ar g\u0302is nun mi ne kurag\u0302as diri, ke mi jam vere posedas tiun lingvon."}, {"text_idx": "#000044", "text": "Mi enketas la nombron de c\u0302inaj Esperantaj parolantoj kun antau\u0306videbla mizera rezulto, ne por sonorigi la funebran sonorilon por Esperanto. Mi volas sonorile veki samideanojn!"}, {"text_idx": "#000045", "text": "Troaj mem-dignigo kaj fanfaronado estas la komunaj karakterizoj de malfortaj sociaj grupoj. Milionoj da parolantoj de Esperanto en la mondo estas malvera nombro. Sed ni mem devas sobre koni nian veran situacion. Ni ne estu trompitaj de la fumbombo pafita de ni mem."}, {"text_idx": "#000046", "text": "Agnoski problemon estas bazo por solvi problemon. Solvi problemon eble estas nefacile. Sed problemo estas nesolvebla, se oni ne agnoskas au\u0306 ec\u0302 kas\u0302as la problemon."}, {"text_idx": "#000051", "text": "La teksto unue aperis en la blogo de Liu Xiaozhe"}, {"text_idx": "#000052", "text": "Nova takso: 60.000 parolas Esperanton"}, {"text_idx": "#000067", "text": "La 5-an de septembro venas el la presejo la germana traduko de la originala Esperanta romano Tur-strato 4. La tradukinto Christian Cimpa rakontis al Libera Folio kiel okazis, ke ordinara nacilingva eldonejo volis aperigi tradukon de jam iom ag\u0302a Esperanta klasikaj\u0302o."}, {"text_idx": "#000068", "text": "La kovrilo de la aperonta germanlingva eldono de Tur-strato 4"}, {"text_idx": "#000072", "text": "\u2013 La ideon havis Kurt Lhotzky, loka esperantisto. Kiel posedanto de multe frekventata librovendejo, en kies bretaroj staras ankau\u0306 Esperanto-libroj, li ne bezonis pensi tro fore. Kiam li foje vizitis la leg-salonon de la Viena Esperanto-muzeo, kie mi laboras, ni iom interbabilis \u2013 kun la rezulto, ke samvespere mi jam sidis c\u0302e bona botelo da vino super tiu fama klasikaj\u0302o de la Esperanta literaturo por kontroli, c\u0302u la entrepreno realigeblas. Mia kolegino Andrea Sochurek tuj promesis sian subtenon, kaj kelkajn monatojn poste mi liveris la pretan manuskripton al Kurt, kiu pro siaj profesiaj kontaktoj sciis, kiujn eldonejojn valoras alparoli. Kaj li tuj sukcesis. La stabo de la eldonejo Edition Atelier senhezite kaj ec\u0302 iom entuziasme akceptis la proponon."}, {"text_idx": "#000073", "text": "Kian signifon lau\u0306 vi havas g\u0302ia apero en la germana?"}, {"text_idx": "#000074", "text": "\u2013 Lau\u0306 mi tre gravan, almenau\u0306 portempe kaj surloke. Mi rimarkis, ke esperantistoj foje tendencas formi enklavojn ene de siaj sociaj kaj lingvaj medioj. Maltau\u0306gaj elpas\u0302oj de unu flanko kaj misinformo kaj rifuzo de la alia reciproke sin altenpus\u0302as. Tiel veraj inters\u0302ang\u0302oj de ideoj, substancaj konversacioj, egalnivelaj diskutoj kun la c\u0302irkau\u0306aj\u0302o malofte okazas."}, {"text_idx": "#000075", "text": "\u2013 Aliflanke la traduko de Esperanto-literaturo nacilingven kvazau\u0306 \u201cnature\u201d kreas la bezonon, almenau\u0306 la okazon, paroli pri tiu fenomeno. Kaj tiel la nepenetreblaj membranoj, kiuj firme ens\u0302losas la Esperanto-socion kvazau\u0306 en vezikojn kaj forbaras g\u0302in de la granda plimulto de nia socio, ig\u0302as trarompeblaj. G\u0302enerale mi g\u0302ojus, se la esperantistoj ne vivus (nur) en paralela universo, kun c\u0302iam la samaj sen- au\u0306 ec\u0302 kontrau\u0306efikaj provoj trovi ian atenton de aliuloj. Kio mankas, estas komunaj terenoj kun la \u201cekstera mondo\u201d au\u0306 almenau\u0306 portempaj rendevuejoj kun la realo. Tian Kurt Lhotzky kiel iniciatinto, Andrea Sochurek kiel valora lektorino kaj mi klopodis havigi per tiu traduko."}, {"text_idx": "#000076", "text": "Kiajn malhelpojn (se iajn) renkontis la projekto eldoni en la germana Esperantan originalaj\u0302on? C\u0302u aperis iaj antau\u0306jug\u0302oj?"}, {"text_idx": "#000077", "text": "\u2013 G\u0302is nun neniajn malhelpojn. Kontrau\u0306e, c\u0302e la eldonejo ni trovis ekskluzive simpation pri tiu nova \u2013 kaj kompreneble ankau\u0306 iom ekzota \u2013 aspekto. Krome la fascino de la libro eliras el la fakto, ke oni devas g\u0302in kalkuli al la (c\u0302efe) germanlingva g\u0302enro de la tiel nomata \u201claborista literaturo\u201d, kiu iom floris en Vieno kaj kelkaj aliaj urboj en Au\u0306strio kaj Germanio. Aperinte en 1934 la romano vere estas unika, c\u0302ar tiutempe en ambau\u0306 landoj diktatoraj reg\u0302imoj jam subpremis c\u0302ian socialisman agadon. Estas do ne nur la libro, kiu hodiau\u0306 povas servi al Esperanto, ankau\u0306 Esperanto tre grave servis al la libro c\u0302e ties naskig\u0302o."}, {"text_idx": "#000078", "text": "\u2013 Hodiau\u0306 literaturemaj fakuloj jam tre scivole atendas la aperon de Turmstra\u00dfe 4, kaj tre certe g\u0302i meritas kaj ricevos atenton. La nombro de la antau\u0306mendoj estas tre g\u0302ojiga kaj la g\u0302isnunaj reagoj de la publiko al diversaj anoncoj senescepte favoraj. La veraj defioj estos la publikaj prezentadoj, la diskutoj, la personaj renkontoj kun la publiko. Dum miaj g\u0302is nun 27 jaroj kiel dej\u0302oranto en la Esperanto-muzeo en Vieno mi konfrontig\u0302is kun multaj antau\u0306jug\u0302oj kontrau\u0306 planlingvoj kaj lingvoj entute. Mi g\u0302ojas pri la \u2013 esperinde multnombraj \u2013 ebloj korekti au\u0306 almenau\u0306 kontrau\u0306argumenti la plej drastajn malg\u0302ustajn imagojn pri Esperanto. Kaj tio sen blinda fervoro au\u0306 zelotismo, c\u0302ar, kiel la multjara direktoro de niaj biblioteko kaj muzeo, Herbert Mayer, kutime diris: Por varbi pri Esperanto oni ne bezonas propagandi, sufic\u0302as rakonti pri g\u0302i."}]